Úradný vestník L 152 , 12/06/1987 S. 0032 - 0033

Fínske špeciálne vydanie: Kapitola 6 Zväzok 2 S. 0155

Švédske špeciálne vydanie: Kapitola 6 Zväzok 2 S. 0155



Rozhodnutie Komisie z 26. mája 1987, ktorým sa zriaďuje Poradný výbor pre liberalizáciu verejného obstarávania (87/305/EHS) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho hospodárskeho spoločenstva, keďže riadne a účinné začatie verejného obstarávania v spoločenstve je jedným z prioritných cieľov spoločenstva pri dokončení vytvárania vnútorného trhu do roku 1992; keďže na dosiahnutie tohto cieľa je potrebné, aby Komisia lepšie zhodnotila hospodárske, technické, právne a sociálne skutočnosti verejného obstarávania a aby zúčastnené strany lepšie porozumeli problematike spojenej s uplatňovaním pravidiel spoločenstva v tejto oblasti; keďže úzky a neustály kontakt s hospodárskymi záujmami existujúcimi v oblasti verejného obstarávania na dodanie tovaru, zhotovenie prác a poskytnutie služieb môže prispieť k dosiahnutiu tohto cieľa; keďže najvhodnejšou metódou organizovania týchto kontaktov je zriadenie poradného výboru pri Komisii, v ktorom by boli tieto záujmy zastúpené; pretože je okrem toho vhodné v súčasnosti zabezpečiť v tomto výbore prítomnosť kvalifikovaných osôb, ktoré sú schopné prenášať svoje všeobecné znalosti o verejnom obstarávaní na úroveň spoločenstva, ROZHODLA TAKTO: Článok 1 Pri Komisii sa týmto zriaďuje Poradný výbor pre liberalizáciu verejného obstarávania v spoločenstve (ďalej len "výbor"). Článok 2 Úlohou výboru je pomáhať Komisii buď na jej žiadosť, alebo z vlastného podnetu, pri hodnotení ekonomických, technických, právnych a sociálnych aspektov verejného obstarávania. Úlohou výboru je tiež umožniť príslušným odvetviam, aby lepšie porozumeli problematike spojenej s uplatňovaním pravidiel spoločenstva v tejto oblasti. Článok 3 Výbor má najviac 24 členov. Článok 4 Výbor je zložený z nezávislých odborníkov so skúsenosťami v obchode a priemysle, ktorých odborné skúsenosti v oblasti verejného obstarávania na úrovni spoločenstva sú vysoko uznávané. Členov výboru menuje Komisia po porade s príslušnými odvetviami obchodu a priemyslu. Článok 5 Funkčné obdobie členov výboru je dvojročné. Členstvo je obnoviteľné. Členovia výboru zostávajú po uplynutí doby dvoch rokov vo funkcii až do doby ich nahradenia alebo až do doby obnovenia ich funkčného obdobia. Funkčné obdobie členov pred uplynutím dvoch rokov končí ich odstúpením alebo smrťou. Komisia si vyhradzuje právo kedykoľvek ukončiť funkčné obdobie člena. Na zvyšok tohto funkčného obdobia sa člen nahradí v súlade s postupom podľa článku 4. Za vykonávanie funkcie neprislúcha odmena. Článok 6 Komisia uverejní na informačné účely zoznam členov výboru v Úradnom vestníku Európskych spoločenstiev. Článok 7 Výboru predsedá zástupca Komisie. Článok 8 Výbor môže prizvať ktorúkoľvek osobu, ktorá má kvalifikáciu v oblasti, ktorá je na programe rokovania, aby sa zúčastnila ako odborník. Odborník sa zúčastní len diskusie, týkajúcej sa záležitosti, ktorá je dôvodom jeho účasti. Článok 9 Výbor si môže zriadiť pracovné skupiny. Článok 10 1. Keď schôdzu výboru zvoláva Komisia, uskutoční sa v budovách Komisie. 2. Zástupcovia príslušných útvarov Komisie sa zúčastnia schôdzí výboru a pracovných skupín. 3. Služby sekretariátu pre výbor a pracovné skupiny zabezpečujú útvary Komisie. Článok 11 Bez toho, aby boli dotknuté ustanovenia článku 214 zmluvy, sú členovia výboru, prípadne odborníci vyzvaní podľa postupu uvedeného v článku 8, zachovávať mlčanlivosť o informáciách, s ktorými sa oboznámili počas práce výboru alebo pracovných skupín vždy, keď ich Komisia informuje o tom, že príslušné stanovisko alebo záležitosť je dôvernej povahy. V takých prípadoch sa stretnutí zúčastnia len členovia výboru a zástupcovia útvarov Komisie. Článok 12 Toto rozhodnutie nadobúda účinnosť 26. mája 1987. Za Komisiu Cockfield podpredseda --------------------------------------------------